# Alejandro Grimaldo García

Alejandro "Alex" Grimaldo García (València, el 20 de setembre de 1995) és un futbolista professional valencià que juga al Bayer Leverkusen, com a lateral esquerre.

## Carrera esportiva

Grimaldo va començar a formar-se a la Ciutat Esportiva de Paterna fins que, quan era infantil de primer any (en tenia 12), una oferta barcelonista va suposar el seu trasllat a l'escola de La Masia a l'estiu de 2008. Es va unir al planter del FC Barcelona l'any 2008, a 13 anys. Tot i que a Paterna jugava com a mitjapunta, al Barça es va acabar adaptant a la posició de lateral esquerre al Juvenil A. Va fer el seu debut oficial amb el Barça B, el 4 de setembre de 2011, jugant com a titular en la victòria per 0-4 contra l'FC Cartagena, amb 15 anys i 349 dies, essent així el jugador més jove que ha debutat a segona divisió. La seva projecció va anar en ascens en les següents temporades jugant en categories superiors a les que marcava la seva edat.
Grimaldo, és un lateral esquerre amb bona tècnica, atrevit i de llarg recorregut. Tot i no destacar per la seva corpulència, és un defensa segur, difícil de superar gràcies a la seva força. Una altra de les seves virtuts és la seva mentalitat. En aquest sentit, l'entrenador del Barça B, Eusebio Sacristán, va recalcar la maduresa de Grimaldo hores abans del seu prometedor debut a Cartagena, on va fer una última mitja hora sensacional. Després de patir una duríssima entrada de Josemi, ex del Liverpool FC que li doblava l'edat (31 anys) i que va veure la vermella per la seva acció, el blaugrana va tornar a la gespa adolorit per mostrar caràcter i genialitat en la jugada del 0-3 de Rafinha.
El 24 de febrer del 2013 va fer-se un trencament del lligament encreuat del genoll que el va tenir molts mesos fora dels terrenys de joc. Un cop recuperat, Grimaldo va tornar a ser important al filial, i també va ser cridat per Luis Enrique per fer la pretemporada 2014/15 amb el primer equip.
El desembre de 2015, després de 8 anys al Barça, i essent capità del Barça B, Grimaldo va ser traspassat al Benfica portuguès, per 1.5 milions d'euros, i un contracte per quatre temporades i mitja. Posteriorment es va publicar que el Benfica havia pagat 700.000 euros a l'empresa Interfootball Management, per la seva intermediació en el fitxatge del jugador.

## Internacional

Grimaldo va ser convocat per la selecció de futbol sub-21 d'Espanya el 5 de febrer de 2013 – amb 18 anys – i hi va jugar la segona part d'un partit amistós que acabà en empat 1–1 contra Bèlgica sub-21.

## Palmarès
### SL Benfica

* 4 Lligues portugueses: 2015-16, 2016-17, 2018-19, 2022-23
* 1 Copa portuguesa: 2016-17
* 1 Copa de la lliga portuguesa: 2015-16
* 3 Supercopes portugueses: 2016, 2017, 2019

### Bayer Leverkusen

* 1 Bundesliga: 2023-24
* 1 Copa alemanya: 2023-24
* 1 Supercopa alemanya: 2024

### Selecció espanyola

* 1 Eurocopa: 2024
* 1 Campionat d'Europa sub-19: 2012

## Referències

* 1 2 «Acord pel traspàs d'Alejandro Grimaldo al Benfica». Web del FC Barcelona, 29-12-2015. [Consulta: 19 gener 2016].
* ↑ «El traspàs del barcelonista Grimaldo al Benfica ja és oficial». 324.cat, 20-12-2015. [Consulta: 19 gener 2016].
* ↑ «Álex Grimaldo, nuevo jugador del Benfica» (en castellà). futbolatin.com. Arxivat de l'original el 27 de desembre 2015. [Consulta: 19 gener 2016].
* ↑ «El Benfica va pagar 700.000 euros de comissió pel fitxatge d'Álex Grimaldo, del FC Barcelona B». 324.cat, 19-01-2016. [Consulta: 19 gener 2016].
* ↑ Villalobos, Fran «España invierte en su futuro» (en castellà). Marca, 05-02-2013 [Consulta: 27 desembre 2015].
* ↑ Whelan, Padraig. «🚨 Bayer Leverkusen crowned German champions for first time 🏆» (en anglès). OneFootball, 14-04-2024. [Consulta: 14 abril 2024].
* ↑ Gómez, Amador. «El Leverkusen gana la Copa y conquista un doblete histórico en Alemania» (en castellà). elcorreo, 25-05-2024. [Consulta: 26 maig 2024].
* ↑ «Leverkusen conquista la Supercopa y logra triplete alemán» (en castellà). ESPN, 17-08-2024. [Consulta: 19 agost 2024].
* ↑ «Espanya es desfà d'Anglaterra i guanya la seva quarta Eurocopa». RAC 1, 14-07-2024. [Consulta: 14 juliol 2024].